Imtella' Ġunju 19, 2020 - Aġġornata 19 Ta' Ġunju, 2020 5:20pm Fil-qalba tar-Rabat Għawdex, beda l-iżvilupp ta' dak li ilu snin jinħema fuq il-karta: il-Mużew ta' Għawdex li se jagħti lill-pubbliku l-opportunita' jesperjenza l-patrimonju li jsawwar l-istorja ta' Għawdex. Il-kollezzjoni li se tkun esebita se tinkludi oġġetti li sal-lum il-pubbliku ma setax igawdi. It-tqegħid tal-ewwel ġebla tal-Mużew ta' Għawdex immarkat fażi oħra fil-proċess biex is-sit tal-eks Liceo fil-Belt Victoria jiġbor fih it-temi kollha li tul is-sekli sawru l-istorja ta' din il-gżira. Il-Ministru għal Għawdex, Clint Camilleri, spjega li l-proġett jirrappreżenta wieħed mill-akbar investimenti tal-gvern f'Għawdex. Qal li bħalissa għaddej ix-xogħol fuq l-ewwel fażi: l-iżvilupp ta' taqsima ġdida li se tkun dedikata għall-istorja marittima waqt li se jsir restawr tal-binja eżistenti. "Mużew li ser ikun mifrux fuq medda kbira li ser ikun fih sejbiet storiċi bħalma huma l-barriera Rumana li proprju nstabet f'dan il-post, kif ukoll ser nirrestawraw il-parti mibnija mill-Perit Joseph Huntingford," qal il-Ministru għal Għawdex Clint Camilleri. Il-Ministru għall-Wirt Nazzjonali, Jose Herrera, qal li l-mużew se joffri lill-pubbliku esperjenza unika bħalma qegħdin jagħmlu l-mużewijiet u siti l-oħra ta' Heritage Malta. Nicoline Sagona, li hija inkarigata mis-siti ta' Heritage Malta f'Għawdex, qalet li għaddejja riċerka dwar l-artifatti li ser ikunu esebiti fil-mużew u li jinkludu affarijiet li s'issa mhumiex esposti. "Qed isiru numru ta' akkwisti ġodda għal din il-mużew, kemm xogħlijiet ta' arti, per eżempju pajsaġġi li jirrapreżentaw il-gżira Għawdxija, kif ukoll oġġetti oħra ta' interess storiku li għandhom rabta diretta mal-gżira tagħna," qalet Nicoline Sagona minn Heritage Malta. Charles Hili li hu nkarigat mill-proġett spjega li s-sejbiet li saru waqt l-iskavar fix-xhur li għaddew se jkunu inkorporati mal-mużew. "Fil-fatt hawnhekk instabu fdalijiet Rumani. Dawn il-fdalijiet ser jiġu nkorporati f'dan il-mużew, li fih ser ikun hemm parti sostanzjali mill-kollezzjoni li għandhom Heritage Malta, u ser ikun attrazzjoni unika u dan il-proġett tal-Minsiteru ta' Għawdex qed nittamaw u qed naħdmu lejl u nhar biex fi zmien sentejn dan il-proġett ikun lest u miftuħ," qal il-Project Manager tal-Mużew ta' Għawdex Charles Hili. Il-proġett tal-Mużew ta' Għawdex qed isir b'investiment ta' €9 miljun, kollha fondi nazzjonali.